[Foto’s] Padtoets: Lekker dalk dwaas, maar slim is baasDie Toyota Yaris Pulse (Foto: Toyota) Maroela Media het ’n tydjie terug die kans gehad om die nuwe Toyota Yaris Pulse te toets. Die Toyota Yaris is vir my ’n oulike ryding. Ek het jare laas ’n Yaris gery en was nuuskierig om te sien wat hulle al aan dié resep verander het. In ’n neutedop: niks. Die Toyota Yaris bly getrou aan Toyota se resep. ’n Eenvoudige voertuig met ’n doelgerigte uitleg. Geen fieterjasies binne of buite nie. Die resultate bly ook die selfde. Dié Toyota Yaris sal jou jare en jare en jare se probleemvrye myle bied. Wat meer het ’n mens in ’n motor nodig? Is daar enige kwale? Ja, net een. Ek is nie gek oor die palwisseltransmissie in die Yaris nie. In die C-HR met die nuwe 1.2 turboenjin werk dit beter, maar met die 1.5 viersilinder atmosferiese enjin in die Yaris klink dit of jy hom verwurg indien jy haastig wil versnel. ’n Mens raak wel gewoond daaraan en in teorie is ’n palwisseltransmissie die beste oplossing vir ’n middelweg tussen verrigting en brandstofverbruik. Die Toyota Yaris Pulse (Foto: Toyota) Verder is die Yaris netjies ontwerp, selfs aantreklik in die 1.5 Pulse Plus CVT waarmee ons gery het. Die binneruim is duursaam en ergonomies uitgelê na my smaak. Die nuwe 1.5 viersilinderpetrol vervang die vorige 1.3 viersilinder met beter verrigting en brandstofverbruik. 0 – 100 km/h duik op in ’n billike 11.2 sekondes en die Yaris Pulse sal aanhou draf tot 175 km/h. Ritgehalte in die Yaris is in die kol vir ’n voertuig in dié segment. Die vering is lekker sag, al is daar nie veel bakrol om oor te kla nie. Padhouvermoë is heeltemal voldoende – al is die Yaris nie ’n renmotor nie, sal hy bly klou lank na meeste van sy kopers se talent opraak. Tydens die toetstydperk het ons ’n billike 6.2 ℓ/100 km gehandhaaf. Dit is indrukwekkend vir ’n voertuig met 82 kW en 136 Nm en ’n outomatiese ratkas. Die hoofrede hoekom ek glo die Yaris ’n goeie opsie is tussen sy mededingers, is omdat dit aan Toyota se resep voldoen. Dit is nie ’n ingewikkelde voertuig nie. Daar is nie ’n magdom onbeproefde tegnologieë nie. Toyota se voertuie is nooit ooreis nie, en bied dus eerlike betroubaarheid. Ek glo die Yaris is een van daai voertuie wat puik herverkoopwaarde bied en is dus die slimste keuse. Meer as dit kan ’n mens nie vir die prys verwag nie. Ek sou wel R22 000 terugdruk in my sak en die handrat-model koop. Die reeks lyk só: Die kompetisie lyk só: 3 jaar/60 000 km-diensplan 3 jaar/60 000 km-diensplan 3 jaar/45 000 km-diensplan 7 jaar/200 000 km-dryfstelselwaarborg 3 jaar/ 60 000 km-diensplan 5 jaar/60 000 km-diensplan 4 jaar/ 60 000 km-diensplan 3 jaar/onbeperkte km-diensplan 3 jaar/45 000 km-diensplan 4 jaar/60 000 km-diensplan Die mededingers is baie, en die prysgaping wyd. Kyk watter vir jou mooi is, ry hulle almal en besluit van daar. Die Yaris is puik waarde teen die prys, maar die Polo en Mazda 2 ry heerlik. Die Clio verbaas ook met die sterkste enjin vir min geld. Die Jazz is buitensporig duur.